text: A punt per a Alimentaria - DO Montsant
  Alimentaria 2012, el Saló Internacional de l'Alimentació i Begudes que se celebra a Barcelona obre portes el proper dilluns 26 de març. Durant 4 dies s'hi donen cita gran diversitat d'empreses. Sense anar més lluny, en l'edició de 2010 s'hi van comptar més de 3.900 expositors. No hi falten les del sector vitivinícola, que s'enduen bona part del protagonisme del Saló, a l'espai Intervin.
  Pel que fa a la DO Montsant, l'edició de 2012 comptarà amb la participació del Celler de Capçanes, Vinyes Domènech, Cellers Unió, Acúsitc Celler, Celler el Masroig, Cooperativa Falset Marçà, Terra Personas, Epicure Wines, Alfredo Arribas, Celler Grifoll Declara, Ya le llamaremos i altres cellers que presentaran els seus vins de la mà dels seus distribuïdors.
  En el marc d'aquest esdeveniment de referència del sector alimentari i de les begudes, la pròpia DO Montsant organitza un tast de vins 100% Garnatxa i 100% Carinyena, el dimecres 28 de març. En total, s'hi presentaran 10 vins monovarietals de les que són varietats autòctones de la DO, les més fidels a l'hora de transmetre les singularitats d'una DO que en 10 anys ha estat capaç de fer-se un lloc entre les més prestigioses del món.